**Uzsākta sporta zāles un stadiona būvniecība pie**

**Tukuma 3.pamatskolas**

2016.gada 1.decembrī starp Tukuma novada Domi un SIA “Selva Būve” tika noslēgta vienošanās par Tukuma 3 pamatskolas sporta zāles un stadiona būvniecību. Uzņēmums apņēmies objektu uzbūvēt par kopējo summu 4332822,17 EUR (četri miljoni trīs simti trīsdesmit divi tūkstoši astoņi simti divdesmit divi eiro 17 centi). Būvdarbi tika uzsākti 2017.gada janvārī un tos plānots pabeigt līdz 2018.gada janvārim. Projektā paredzēts uzbūvēt jaunu sporta halli, kas savienota ar skolas ēku, rekonstruēt stadionu, izbūvējot mākslīgā seguma futbola laukumu, skrejceļu un ierīkojot vingrošanas iekārtas. Teritorijai paredzēts plašs auto stāvlaukums un labiekārtota teritorija ar bērnu rotaļu iekārtām.

Lai uzlabotu Tukuma novada sporta jomas organizāciju, paplašinātu materiālo bāzi un palielinātu sporta attīstību novadā, Tukuma novada Domes deputāti 2014.gada 20.novembra sēdē ar lēmumu “Par sporta zāles būvniecību pie Tukuma 3. pamatskolas” (prot. Nr. 14, 17.§.) atbalstīja jaunas sporta zāles būvniecības nepieciešamību.

Atbilstoši publiskā iepirkuma rezultātiem un noslēgtajam tehniskā projekta izstrādes līgumam, arhitektu birojs SIA “Skonto būve” sagatavoja Tukuma 3.pamatskolas sporta zāles un stadiona būvprojektu un šā gada jūnijā tika izsludināts publiskais iepirkums par Tukuma 3.pamatskolas sporta zāles un stadiona būvdarbu veikšanu, kurā par labāko pretendentu tika atzīts SIA “Selva būve”.

Projekta īstenošanai Valsts kase ir akceptējusi finansējuma aizdevumu un finansējums paredzēts arī valsts budžetā.

Sagatavoja:

Tukuma novada Domes

Arhitektūras nodaļas projektu vadītāja

Aiga Priede

07.03.2017.